Aszófő Község Szociális és Kulturális Alapítványa nevében köszönöm a kuratórium nevében példaértékű fizikai és anyagi támogatásukat, amit 2025. év eddig eltelt hónapjaiban Aszófő közösségének nyújtottak.
Közösségi rendezvényeink célja és feladata, hogy összekapcsolják az aszófői embereket egy közös cél szolgálatában.  Fontos hogy így is erősítsük  mind az egyéni, mind a közösségi szolidaritást és felelősségvállalást.

A közös élményeink teszik még elérhetőbbé azt a célt, hogy közösségünk összetartóbbá váljon, és egyre többen érezzék: egy kis faluban laknak és élnek, ahol a segítségnyújtás és az együttműködés a mindennapok része kell, hogy legyen. Aki ezt még nem tapasztalta, szeretettel várjuk, csatlakozzon hozzánk, a falu közösségeihez!
2025-ben tovább erősödött az együttműködésünk az Értéktárral, a Családbarát Közösséggel és az egyetlen művészeti csoporttal, a Dallamvilág Egyesülettel. 

Valamilyen formában minden rendezvényhez kapcsolódtunk, az alábbiakban összefoglalom a közös programokat.
Fontos számunkra a hagyományok ápolása és újak megteremtése.
Ezért is szerveztük meg közösen az újév köszöntése és a Farsang  után ismét a Családi Húsvétváró délutánt kézműves foglalkozással, bábelőadással és az elmaradhatatlan tojáskoszorú feldíszítésével.

A hagyományos Szent László napi Búcsú június végén nagy sikerrel zajlott. A csapatok főzőversenye, a Guliba társulat előadása, a játszóház és az esti bál sok résztvevőt vonzott.

Augusztus elején, az Aszófő Kövesdi Templomrom rekonstrukciójának 2. évfordulóján 2 napos rendezvényünk volt az Értéktárral közös szervezésben, mely rendezvény része a Kövesd a hangot! koncert volt. 
Az idén Falusi Mariann és a Sakk Matt Company együttes vonzott első bejegyzett megyei értékünk helyszínére. Mivel esős napunk volt, beszorultunk a kultúrházba, így az összegyűlt közönségből sokan nem fértek be.
Új kétnapos programunk az “Ékkövünk Kövesd!” elnevezéssel fut jövőre is tovább.

Nagy Károlyné Németh Annamária közművelődési szakemberünknek hála feléledt a Könyvtári gyermek tábor. 
Az idei évben egy buszos kirándulás - Patcára a Katica tanyára- is belefért a keretbe. Számos magánszemély és vállalkozó jóvoltából az étkezést is sikerült megszervezni a táborban.

Az idei nyarat a Mozdulj Aszófő! rendezvénnyel búcsúztattuk. A családi akadályversenynek nagy sikere volt a hőség ellenére.

Októberben, az Idősek Világnapja mindig közösen megrendezett ünnep az önkormányzattal, az idén a műsort szerveztük meg és fizettük ki. Tabáni István elismert énekest szeretettel és örömmel fogadta a 65 év feletti közönség.
Novemberi program volt a rejtélyes délután.
Adományos rendezvényünk, a 8. Galiba, szintén nagy sikerű hagyományos rendezvényünk. Szakavatott személyektől hallhattuk a 2025. év szőlő- és bortermésének értékelését, valamint őstermelői és magánszemélyek felajánlásának hála megkóstolhattuk az idei borokat. Örülök, hogy megismertük Kecze Zoltánt és feleségét, akik szavaikkal a közösség összetartó erejére hívták fel figyelmet, mint óriási kincsre és igen jól esett, hogy a közösség befogadását megköszönték.
Kiváló boraikkal prezentálták kézműves pincészetük remekeit. 

Decemberi adventi hétvégék közül a 3. szintén alapítványi kezdeményezés, szeretettel várja a hagyományos Vendégül lát az utca! rendezvényre a falu közösségét. Immár újra a rendezvényt elindító utcák fognak étellel és meleg italokkal várni mindenkit, a Köbölkúti utcába december 13-án 16 órától.

Jövő évi terveink konkretizálása zajlik, kiemelt cél a Dallamvilág Gyermek Musical Egyesület műsorainak támogatása, illetve az idén meglátogatott testvértelepüléssel Mörlenbach -hal való kapcsolat szorosabbra fűzése. 
A 2025. év fontos dátum volt a német partneri kapcsolatban, hiszen immár 20 éve hivatalos a testvér települési szerződés. Kellemes és jól szervezett délutánt töltöttünk el a város kulturális központjában, felidézve a korábbi éveket, képekkel illusztrálva azt. Ígéretet kaptunk Erik Kadesch Polgármester Úrtól jövő tavasszal esedékes látogatásukra. A rendezvény, szállás és étkezés költségeit is a német partner fizette.

Számaink az eddig eltelt hónapokra vonatkozóan:
-2025. január 01 - november 10 -ig:

BEVÉTELEK ÖSSZESEN: 2. 220.296 forint 
(Adók 1 % - 152.481 forint, magánszemélyektől 558.680 forint, kamatok 9.135, az  Önkormányzattól 1,5 millió forint.)

KIADÁSOK ÖSSZESEN: 1. 827. 800 forint

Budapesti Vígszínház előadás : 292.800 forint
Balaton Busz: 266.700 forint
Búcsú: 280 ezer forint 
Nyugdíjas találkozó 568. 201 forint
Galiba egyéb kts: 59.690 forint
Szerkesztés, nyomtatás (falinaptár-2025-ös): 238.432 forint
Könyvelési díj:  86.000 forint
Ékkövünk Kövesd! 214.290 forint
Kamat, forg.i jutalék 35.977 forint

Az alapítvány 2025. november 10-én a következő pénzeszközökkel rendelkezik:
Lekötött számla : 1. 000. 048 forint 
Pénztár: 4461 forint
Számla: 447.463 forint
Továbbra is várjuk támogatásukat, ami bármilyen természetű, mindig jó célt ér el!
Markó Beáta
Kuratórium elnöke